A Bizottság 1220/2003/EK rendelete
(2003. július 7.)
az 1493/1999/EK tanácsi rendeletnek a borágazati termékekre vonatkozóan harmadik országokkal folytatott kereskedelem tekintetében történő végrehajtására vonatkozó részletes szabályok megállapításáról szóló 883/2001/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2], és különösen annak 59. cikke (3) bekezdésére és 68. cikke (3) bekezdésére,
mivel:
(1) A legutóbb az 1175/2003/EK rendelettel [3] módosított 883/2001/EK bizottsági rendelet [4] 2. cikke előírja, hogy a behozatali engedély iránti kérelem és a behozatali engedély 14. rovatában fel kell tüntetni a bor vagy a must színével kapcsolatos következő információt: "fehér" vagy "vörös/rozé". A jelenlegi termékmeghatározásoknak megfelelően a 14. rovatban fel kell tüntetni a termék nevét is. A tagállamoknak lehetőséget kell biztosítani arra, hogy csak egyetlen vámtarifaszámot tüntessenek fel az engedélykérelmen.
(2) A legutóbb a 325/2003/EK rendelettel [5] módosított, a mezőgazdasági termékek behozatali- és kiviteli engedélyei, valamint előzetes rögzítési igazolások rendszere alkalmazásának közös részletes szabályainak meghatározásáról szóló, 2000. június 9-i 1291/2000/EK bizottsági rendelet [6] meghatározza azokat a legnagyobb mennyiségeket, amelyekre nem kell bemutatni behozatali engedélyt. A szőlőlé és a szőlőmust esetében ezt a mennyiséget kilogrammban fejezik ki. E termékek esetében lehetővé kell tenni, hogy a vámbiztosíték mértékét 100 kilogrammonként vagy hektoliterenként euróban fejezzék ki.
(3) Az 1291/2001/EK rendeletben előírt behozatali engedélyre nyújtandó vámbiztosítékok tekintetében az azonos nyolcjegyű KN-kód alá tartozó egyes termékekre eltérő összegeket állapítanak meg. A biztosíték alkalmazandó mértékével kapcsolatos bizonytalanság elkerülés érdekében minden bortípusra egy egységes összeget kell megállapítani.
(4) A vám- és statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról szóló, 2002. augusztus 1-jei 1832/2002/EK bizottsági rendelet [7] módosítja a szőlőlére (beleértve a szőlőmustot is) vonatkozó nómenklatúrát. Ezért a megfelelő KN-kódokat ki kell igazítani.
(5) A feldolgozás nélküli közvetett behozatal esetén az V I 1 okmányt egy, a származási ország illetékes hatósága által kiállított V I 1 okmány vagy azzal egyenértékű okmány alapján állítják ki. Amennyiben a termék nem felel meg az exportáló ország által benyújtott nyilatkozatnak, akkor nehéz meghatározni a felelősséget egy olyan adminisztratív okmány alapján, amely nem hivatkozik közvetlenül egy eredeti nyilatkozatra. Ezért a származási ország kísérőokmányát csatolni kell az exportáló ország kísérőokmányához.
(6) Az 1493/1999/EK rendelet I. mellékletének 13. pontja 3,5 gramm/liter értékben határozza meg a Közösségben előállított bor összes savtartalmának alsó határát, azonban nem állapít meg felső határértéket. Ezért a 883/2001/EK rendeletet ennek megfelelően ki kell igazítani, különösen a Svájcból behozott egyes borokra vonatkozó analitikai eltérések tekintetében.
(7) A rendelet szövege néhány hibát tartalmaz, amelyeket ki kell javítani.
(8) A 883/2001/EK rendeletet ennek megfelelően módosítani kell.
(9) Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A 883/2001/EK rendelet a következőképpen módosul:
1. A 2. cikk (3) és (4) bekezdése helyébe a következő szöveg lép:
"(3) A behozatali engedély iránti kérelem és a behozatali engedély 14. rovatában az e rendelet 34. cikkében és az 1439/1999/EK tanácsi rendelet I. mellékletében megadott meghatározásokkal összhangban feltüntetik a termék nevét és a bor vagy must színével kapcsolatos következő információt: "fehér" vagy "vörös/rozé".
(4) A kérelmezők egy behozatali engedély iránti kérelemben egynél több vámtarifaszám alá tartozó termékeket is feltüntethetnek, amennyiben a kérelem 15. és 16. rovatát a következőképpen töltik ki:
a) 15. rovat: a Kombinált Nómenklatúra szerinti árumegnevezés,
b) 16. rovat: KN-kódok.
A kérelemben megadott árumegnevezést és KN-kódokat a behozatali engedélyen is fel kell tüntetni.
A tagállamok előírhatják, hogy a 16. rovat kérelmenként csak egy vámtarifaszámot tartalmazhat."
2. A 4. cikk helyébe a következő szöveg lép:
"4. cikk
Biztosítékok
(1) A behozatali engedélyre nyújtandó biztosíték:
a) sűrített szőlőlé és szőlőmust esetében 2,5 euró/100 kilogramm, illetve 2,5 euró/hektoliter,
b) más szőlőlé és szőlőmust esetében 1,25 euró/100 kilogramm, illetve 1,25 euró/hektoliter,
c) bor esetében 1,25 euró/hektoliter.
(2) A kiviteli engedélyre nyújtandó biztosíték a 20096911, a 20096919, a 20096951, a 20096971, a 22043092 és a 22043096 KN-kód alá tartozó termékek esetében 8 euró/hektoliter, egyéb termékek esetében pedig 2,5 euró/hektoliter."
3. A 12. cikk (3) bekezdésének a) pontja helyébe a következő szöveg lép:
"a) a hektoliterben megadott mennyiséget minden, a mezőgazdasági termékek export-visszatérítési nómenklatúrájának tizenkét jegyű termékkódjára vonatkozólag. Amennyiben a II. melléklet ugyanazon kategóriájában egynél több tizenkét jegyű kódra állítanak ki engedélyt, akkor fel kell tüntetni a kategóriaszámot;"
4. A 14. cikk (1) bekezdésének helyébe a következő szöveg lép:
"(1) Azoknak a 200969 és a 220430 KN-kód alá tartozó, a Közös Vámtarifa I. melléklete harmadik része I. szakaszának 2. mellékletében felsorolt és az importárral kapcsolatos intézkedések alá eső termékeknél a tényleges importárat az egyes szállítmányok ellenőrzésével kell igazolni."
5. A 30. cikk a következő harmadik és negyedik bekezdéssel egészül ki:
"A származási ország V I 1 okmányának eredetiét vagy annak hitelesített másolatát, vagy azzal egyenértékű okmányt az exportáló ország V I 1 okmányához csatolják.
E cikk alkalmazásában kizárólag azok az országok minősülnek származási országnak, amelyek szerepelnek azoknak a hivatalos szerveknek és laboratóriumoknak a 29. cikk (1) bekezdése alapján közzétett jegyzékében, amelyeket a harmadik országok jelöltek ki a behozott borszállítmányokhoz csatolandó okmányok kiállítására."
6. A 33. cikk (1) bekezdésének b) pontja helyébe a következő szöveg lép:
"b) a Svájcból származó, az m.t. minőségi borhoz hasonló borok, amelyeket kötelező jelleggel földrajzi jelzéssel láttak el, valamint amelyek borkősavban kifejezett teljes szabad savtartalma 3 g/l-nél magasabb és legalább 85 %-ban egy vagy több szőlőfajtából származnak a következők közül:
- Chasselas,
- Müller-Thurgau,
- Sylvaner,
- Pinot noir,
- Merlot;".
7. Az I. melléklet helyébe e rendelet I. melléklete lép.
8. A II. melléklet helyébe e rendelet II. melléklete lép.
9. A III. melléklet helyébe e rendelet III. melléklete lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. július 7-én.